KIRJALLINEN KYSYMYS P-0052/01

esittäjä(t): Rosa Miguélez Ramos (PSE) komissiolle

(16. tammikuuta 2001)

Aihe: BSE-tauti ja Mesíasta (Galicia) löydetyt lehmän ruhot

Komissio on jo varmaan saanut tietää makaaberista löydöksestä, josta koko Euroopan lehdistö puhuu: Galiciasta löytyi aivan vuoden 2000 lopussa haudattujen lehmän ruhojen kaatopaikka.

Itse paikalliset viranomaiset ilmoittautuivat nopeasti vastuullisiksi eläinten hautaamisesta. Viranomaisten kuluttajille, maanviljelijöille ja yleisölle esittämät syyt ovat ristiriidassa EU:n ministerikokouksessa 4. joulukuuta hyväksyttyjen päätösten kanssa. Viranomaiset selittävät, että Mesíasta löydetyissä ruhoissa ei epäilty olevan hullun lehmän tautia. Heidän mukaansa hautaaminen ei aiheuttanut minkäänlaista riskiä ja se toteutettiin täysin voimassa olevan lainsäädännön mukaisesti.

Suurta yleisöä tällaiset lausunnot hämmentävät, ja tapaus aiheuttaa todennäköisesti muitakin toimenpiteitä. Pyydän komissiota siksi vastaamaan seuraaviin kysymyksiin:

- Määrätäänkö yhteisön lainsäädännössä, että luonnollisella tavalla kuolleiden lehmien ruhot on poltettava? Jos näin täytyy tehdä, mistä lähtien?

- Onko yhteisölainsäädännön mukaan pakko tehdä prionitestejä lehmille, jotka ovat kuolleet ilman BSE-taudin oireita, ja jos näin on, mistä lähtien?

- Onko yhteisön lainsäädännön mukaan mahdollista haudata luonnollisella tavalla kuolleet lehmät poistamatta näistä ensin mahdollisen riskin aiheuttavia ruhon osia? Mitä ruhon osia tällä tarkkaan ottaen tarkoitetaan?

- Mitkä ovat yhteisön lainsäädännön mukaiset perusteet ruhojen hautauspaikan valinnalle?

David Byrnen komission puolesta antama vastaus

(28. helmikuuta 2001)

Tarttuvien spongiformisten enkefalopatioiden (TSE) vuoksi riskin aiheuttavan aineksen käytöstä ja päätöksen 94/474/EY muuttamisesta 29. kesäkuuta 2000 tehdyn komission päätöksen 2000/418/EY(1) mukaisesti kuolleet nautaeläimet, joista ei ole poistettu erikseen määriteltyä riskiainesta [yli 12 kuukauden ikäisten nautaeläinten kallo, aivot ja silmät mukaan luettuina, risat (tonsillat), selkäydin ja sykkyräsuoli ja kaikenikäisten nautaeläinten suolet pohjukaissuolesta peräsuoleen] on täytynyt 1. lokakuuta 2000 lähtien hävittää kokonaan

- polttamalla ilman esikäsittelyä tai esikäsittelyn jälkeen

- rinnakkaispolttamalla esikäsittelyn jälkeen

- hautaamalla hyväksytylle kaatopaikalle sen jälkeen, kun on suoritettu esikäsittely vähintään 133 °C:n lämpötilassa 20 minuutin ajan ja 3 baarin paineessa.

Päätöksen liitteessä I olevassa kohdassa 4 säädetään, että jäsenvaltiot voivat sallia hautaamisen eläinlääkintäsäännöistä eläinjätteen hävittämisessä, käsittelyssä ja markkinoille saattamisessa sekä taudinaiheuttajien ehkäisemisestä eläin- ja kalaperäisissä rehuissa sekä direktiivin 90/425/ETY(2) muuttamisesta 27. marraskuuta 1990 annetun direktiivin 90/667/ETY 3 artiklan 2 kohdassa säädetyissä olosuhteissa menetelmällä, jolla ehkäistään TSE:n tartuntariski ja joka on toimivaltaisen viranomaisen hyväksymä ja valvoma.

Direktiivin 90/667/ETY 3 artiklan 2 kohdan mukainen poikkeus on katsottava erikoistapaukseksi, eikä sitä tule missään olosuhteissa pitää suuririskisen aineksen hävittämisessä sovellettavana rutiinimenettelynä.

Komission päätöksessä 98/272/EY(3), sellaisena kuin se on muutettuna nautojen testauksesta naudan spongiformin enkefalopatian (BSE:n) esiintymisen varalta ja tarttuvien spongiformisten enkefalopatioiden epidemiologisesta valvonnasta tehdyn päätöksen 98/272/EY muuttamisesta 29. marraskuuta 2000 tehdyllä komission päätöksellä 2000/764/EY(4), säädetään, että tilalla tai kuljetuksessa kuolleet eläimet on tutkittava BSE:n varalta satunnaisotantaa soveltaen. Otoksen vähimmäiskoko on säädetty edellä mainitussa päätöksessä. Alustavassa testauksessa on käytettävä yhtä päätöksessä luetelluista kolmesta post mortem -pikatestistä, ja jos tulos on positiivinen, näyte on toimitettava varmistustestiä varten laboratoriotutkimukseen vahvistettujen menettelyjen mukaisesti.

(1) EYVL L 158, 30.6.2000.

(2) EYVL L 363, 27.12.1990.

(3) EYVL L 122, 24.4.1998.

(4) EYVL L 305, 6.12.2000.